1. החייב, יליד 68', הגיש בקשה למתן צו לכינוס נכסיו ולהכרזתו כפושט רגל (להלן: פוש"ר) בגין חובות מוצהרים על סך 3,368,250 ש"ח ל-9 נושים. ביום 21.12.04 ניתן צו לכינוס נכסי החייב ונפסק כי עליו לשלם תשלום חודשי בסך של 2,000 ש"ח בחודש, סכום אשר הופחת ל-1,000 ש"ח.
לאחר מתן צו הכינוס ופרסומו, הוגשו כנגד החייב 5 תביעות חוב בסך כולל של 2,199,561 ש"ח, ולא נתבעו סכומים בדין קדימה.
לדברי החייב נפתחו נגדו 9 תיקי הוצל"פ, נערכו חקירות יכולת ונעשה איחוד תיקים. התקיימו שתי אסיפות נושים בעניינו, אך החייב והנושים לא התייצבו לאסיפות אלה.
א. לדברי החייב הקים ביחד עם אחיו בשנת 90' חברה בשם "זכוכית אקספרס בע"מ" (להלן: החברה), שעסקה במכירת זכוכיות והרכבת שמשות וחלונות ראווה. החייב היה בעלים של 1% מהמניות ושאר המניות היו בבעלות אחיו מאג'ד טנוס, אשר היה בעל החברה ומנהלה. הוא חתם על ערבות אישית לבנק לטובת חובות החברה, וזאת כדי לקבל הלוואות ואשראי מהבנק. בשנים 90'-93' נקלעה החברה לקשיים כלכליים וצברה חובות גדולים מאוד, עקב ניהול כושל ומחסור בתזרים מזומנים.
החייב, אשר מרבית חובותיו נוצרו מערבויות אישיות כלפי הבנק כערב לחובות החברה, שילם בשיקים מחשבונו הפרטי חובות של החברה לנושיה, אך ללא הועיל.
ב. החייב הצהיר כי אין ברשותו דוחות כספיים או הצהרות שהוגשו לשלטונות המס.
ג. החייב הוא רווק, המתגורר עם הוריו, ומצבו הכלכלי אינו מאפשר לו להינשא ולהקים משפחה.
א. החייב לא צירף פרטים על החברה, ולא עלה בידי הכנ"ר לאתר חברה זו במאגר החברות ברשם החברות. החברה היחידה אשר שמה דומה לחברה המצויינת על ידי החייב היא "מ.נ. זכוכית אקספרס בע"מ", אשר נוסדה ב-9.1.94 ובעלי מניותיה הם החייב המחזיק ב-1% מהמניות ואיוונה טנוס, אשת אחיו מאג'ד, המחזיקה ב-99% מהמניות.
ב. החייב מסר בחקירה כי כדי לעזור לאחיו מאג'ד, אשר חשבון הבנק שלו הוגבל, מסר לאחיו מאג'ד פנקסי שיקים חתומים "על החלק" מבנק מרכנתיל דיסקונט בו ניהל החייב חשבון, ואחיו היה ממלא את השיקים.
לדברי החייב, פעל חשבונו הפרטי כחשבון החברה משך שנתיים.
ג. בחקירה מסר החייב כי בבעלותו מנייה אחת בחברה נוספת אשר פעלה בין השנים 88'-94' בשם "זכוכית אקספרס מומי בע"מ" (להלן: חברה ב').
ד. החייב רשום כמקבל משכורת מחברה ב' בין השנים 91'-94'.
ה. החייב עובד כיום בחברת "ו.ו. זיגור ומסגור (1997) בע"מ" (להלן: חברה ג'). על פי רישומי המל"ל החל החייב מקבל משכורת מחברה ג' ב-8/98, אך תלושי השכר שהמציא החייב לכנ"ר מצביעים על כך כי החייב החל לעבוד בחברה זו כבר ב-1/1/94, וזאת על אף שבנתוני רשם החברות מצויין כי החברה הוקמה רק ביום 14/8/97.
לדברי החייב אין לו כל קשר משפחתי אל בעלי המניות בחברה ג', זקנון ואלנתי ואישתו זקנון ולנטינה, אך מחקירת הכנ"ר עולה כי בעלי המניות בחברה ג' הם אביה ואחיה של אשת אחיו מאג'ד, אשר לטענתו סיבך אותו בחובות.
ו. לדברי החייב, החוב לבזק בינלאומי נוצר ממסירת פרטיו לחבר אשר התחבר לאינטרנט ולא שילם עבור השימוש. משנשאל מדוע מסר את פרטיו לחבר, השיב: "הוא ביקש אז נתתי."
ז. החייב לא המציא דוחות הכנסות והוצאות עדכניים וכן לא המציא תלושי שכר עדכניים.